# Die Schedelsche Weltchronik (deutsch):262

| 261 <<<Vorheriges Blatt | Die Schedelsche Weltchronik Blatt CCLXII | Nächstes Blatt>>> 263 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCLXI verso:

Won dem iungsten gericht vnnd ende der werlt
AUß schickung des ho$^e$hsten gottes ist es also geordnet das dise vngerecht werlt nach verscheynung der zeit ein ende nemen vnd nach außtilgung aller boßheit vnd nach beru$^e$ffung der gu$^e$tigen gemu$^e$ete zum seligen leben ein geru$^o$igs stills fridsamms vnd guldeins reich vnder got dem herren anfahen vnd plu$^e$en soll. darumb nach erfu$^e$llung der zeit die got dem tod gesetzt hat wirdt der tod geendet. vnd wann nw der zeitlich tod dem zeitlichen leben nachfolgt so ist beschließlich das die selen zu eim ewigen leben auffersteen. dann der zeitlich tod nymbt ein end. Hinwiderumb gleicherweiß als das leben der sel ewig ist in dem sie die go$^e$tlichen vnnd vnaußsprechlichen frucht irer vnto$^e$dlichkeit nymbt. also ist auch not das ir tod ewig sey in dem sie ewige peyn vnd vnentliche marter vnd quelung vnd die su$^e$nd leyde. Wenn nw sich das ende diser werlt herzu nahnen wirdt so werden sich vil wundergestalte ding an allen elementen der werlt erewgen zu anzaigung vnd verstentnus des alßdenn gegen wurtigen ends aller volcker. Sant Jheronimus erzelt. xv. zaichen die vor dem tag des iungsten gerichts an. xv. tagen ku$^e$nftig seyen. Anm ersten tag wirdt sich das meer. xl. elnbogen vber die ho$^e$he der berg auffrichten vnd an seiner statt als ein mawr steen. Vnd am andern tag also fast absteygen das es kawm gesehen werden mag. Anm dritten tag werden die vngehewren meerthier ob dem meer erscheinen vnd ire geschray vnd hewln bis gein hymel geben. Anm vierdten tag meer vnd wasser prynnen. Anm fu$^e$nften die krewter vnd pawmen plu$^o$tige tawe raychen. Anm sechsten die gepew nyderfallen. Am sibenden die felßen sich aneinander zerknu$^e$schen. Am achten gemainer erdpidem komen. Am newndten das erdreich geebnet. Am zehenden die menschen auß den ho$^e$len geen vnd geparen als absynnig vnd vnredende. Am aylften die gepayne der todten auffersteen vnd auff den grebern steen. Am zwelften die stern nyderfallen. Am. xiij. die lebendigen sterben das sie mit den todten auffersteen. Am. xiiij. himel vnd erde prynnen. Am. xv. himel vnnd erde sich vernewen vnd alle menschen widerauffersteen. alßdenn wird der sun des ho$^e$hsten gottes komen vnd die lebendigen vnd todten richten. Der herr wirdt erscheinen in dem luft ob der statt von dannen er auffgestigen ist. vnd bey ime die zaichen seiner marter vnd tods als panyer des obsygs. das creu$^e$tz. die nagel dos sper. so werden auch die narben seiner fu$^e$nff wunden gesehen. vnnd in dem tal Josaphat wirdt aller mensch geurtailt werden. Aber wenn das gericht der werlt vnd der to$^e$dtlichen komen. vnd got die gu$^e$etigen vnnd die vngu$^e$etigen richten wirdet so wirdt er zu letst die vngu$^e$etigen in das fewr vnnd in die finsternus senden vnd den gu$^e$etigen ere vnd leben geben. das dann nicht allain die propheten ku$^e$nftig sein auß dem gaist gottes. sunder auch ettlich naturlich maister. als Hidaspes auß einsprechen der teu$^e$fel gesagt haben. aber nymant sol fragen in welcher weys solchs geschehen mu$^e$g dann man kan nicht vrsach go$^e$tlicher werck erzelen. sunder die weil vonm anfang got der herr den menschen in vnaußsprechenlicherweiß gescho$^e$pfft hat. so sollen wir glawben das der der den menschen new beschaffen hat den alten menschen herwider bringen mu$^e$g. Aber die vnglawbigen schreyen vnd sprechen. wie mag das verfawlt flaisch so es entlo$^e$set oder in pulfer vnd aschen gekert oder in die tiffe des meers versenckt vnd in den wasserwellen zerstrewt wirdt. hinwiderumb versammlet vnnd in einen leib wider gegentzet werden vnnd auß der vorigen sele des menschen wu$^e$rcken. das wo$^e$llen wir auß den reden Pauli verantwurten. Derselb spricht. Du vnweyser was du saest das wird nit lebendig es sterbe dann vor. vnd was du seest das ist ku$^e$nftig. du seest aber ein ploss korn des waytzs oder eins andern samens. aber got gibt ime einen leib als er wil. was du nw in den same die du in das ertreich geseet wirdt nicht ku$^e$nftig sein. wie bist du so ein schwacher achter des go$^e$tlcihen gewalts vnnd mechtigkeit das du nicht glawbst das er das zerstrewt pulfer eins yeden flaischs in seinem stand zusammen bringen vnd herwieder machen mu$^o$g. Aber so nw die to$^e$dlich menschlich synnschicklichkeit den adern des metalls in die tieffe des ertreichs versenckt nach grebt. vnd in der gestalt des ertreichs den vnderschaid aller metall erkennet. vnd yedes metall von dem andern abzesundern waißt. wer wil denn nicht glawben das die go$^e$tlich kraft eins yeden flaischs aigen zerstrewten leib wider finden vnd vnderschayden mu$^o$g. Solchs ist auch auß naturlichen vrsachen zebegreiffen. dann so ymant mancherlay samen in seiner hand vermischt vnd vngesu$^e$ndert oder bey aintzling in das ertreich seet wahin denn das samkorn geworffen wirdt so bringt es zu gepu$^e$rlicher zeit nach gestaltnus seiner natur ein frucht zu widerbringung des stands vnd wesens seiner gestalt vnd seins leibs. also wirdt auch der leib vnd substantz eins yeden flaischs in dem nach dem willen gottes als des ersten seers. die vernunft vntödlich ist herwider in die gestaltnus die der todt ettwen entlöset hat versammelt vnd verainigt. vnd alßdenn ein yedes flaisch mit seiner sele eintweders vmb verdienstnus bekro$^e$net. oder vmb verschuldung gepeynigt. aber sie werden nicht widergeporn sunder aufersteen. vnd darumb mit leiben beklaidt vnd des vorigen lebens vnd aller geschihten gedechtig sein. vnd in den himlichen gu$^e$etern mit vnaußsprechlicher frolockung den gegenwertigen got vmb abtilgung alles vbels vnd einlaytung in dz ewig leben dancksagen. Dise ding sind (als die propheten sagen) alle ku$^e$nftig dero gezeu$^e$gknus hie zesetzen nicht not ist die dann die maß eins bu$^o$chs nicht begreiffen mo$^e$cht. welcher